b'\n_START_ARTICLE_\nSvjetlosna energija\n_START_PARAGRAPH_\nSvjetlosna energija ili koli\xc4\x8dina svjetlosti (oznaka Q\xe2\x82\x9b) je fotometrijska fizikalna veli\xc4\x8dina koja opisuje energiju elektromagnetskoga zra\xc4\x8denja onih valnih duljina (380 do 780\xc2\xa0nm) za koje je ljudsko oko osjetljivo (ljudsko je oko najosjetljivije za valnu duljinu svjetlosti od 555\xc2\xa0nm, to jest tada je najve\xc4\x87a\xc2\xa0svjetlosna u\xc4\x8dinkovitost). Mjerna jedinica svjetlosne energije jest lumensekunda ili lumen sekunda (lm \xe2\x88\x99\xc2\xa0s).\n_START_SECTION_\nFotometrija\n_START_PARAGRAPH_\nFotometrija je grana optike koja se bavi mjerenjem svojstava svjetlosti (svojstava izvora svjetlosti, svjetlosnoga toka i osvjetljenja povr\xc5\xa1ina). Povijesna fotometrijska mjerenja obavljana su s pomo\xc4\x87u ljudskoga oka, a suvremena fotometrijska mjerenja, iako koriste elektroni\xc4\x8dke fotometre, prilago\xc4\x91ena su osjetljivosti ljudskoga oka. Obuhva\xc4\x87aju samo onaj dio spektra elektromagnetskih valova koji zamje\xc4\x87uje ljudsko oko, to jest ograni\xc4\x8dena su na valne duljine od pribli\xc5\xbeno 380 do 780 nm. Kako ljudsko oko nije jednako osjetljivo na sve valne duljine vidljive svjetlosti, za svaku se valnu duljinu s pomo\xc4\x87u fotometrijskoga ekvivalenta i funkcije osjetljivosti vida odre\xc4\x91uje ekvivalentna vrijednost standardnog promatra\xc4\x8da (prema Me\xc4\x91unarodnoj organizaciji za normizaciju ISO). Mjerenjima svojstava cjelokupnoga elektromagnetskoga spektra bavi se radiometrija.'